มันนี่ทูเดย์
แต่งตั้งผู้บริหารใหม่
22 มี.ค. 2559

แต่งตั้งผู้บริหารใหม่
นายบัณฑิต เจียมอนุกูลกิจ ประธานเจ้าหน้าที่บริหาร กลุ่มบริษัทเจนเนอราลี่ ประจำประเทศไทย เปิดเผยว่า ทางกลุ่มได้ประกาศแต่งตั้งให้นายกรกฤต คำเรืองฤทธิ์ ดำรงตำแหน่งเป็นประธานเจ้าหน้าที่บริหาร บริษัท เจนเนอราลี่ ประกันภัย (ไทยแลนด์) คนใหม่ มีผลตั้งแต่วันที่ 16 มี.ค.ที่ผ่านมา เพื่อรับผิดชอบการเติบโตและพัฒนากลยุทธ์ทางธุรกิจ  หรือกลยุทธ์ใหม่ๆ ในการทำตลาดรายย่อยเพิ่มมากขึ้น เพื่อก้าวไปเป็นบริษัทประกันที่ได้รับความเชื่อถือมากที่สุดบริษัทหนึ่งในประเทศ
กอช.รับโอนผู้ประกันตน
นายสมพร จิตเป็นธม เลขาธิการคณะกรรมการกองทุนการออมแห่งชาติ หรือ กอช. เปิดเผยว่า กอช.ได้รับการโอนข้อมูลผู้ประกันตนตามมาตรา 40 ทางเลือกที่ 3 กรณีชราภาพจากประกันสังคมชุดแรกแล้วมีจำนวนกว่า 1 หมื่นราย ซึ่งขณะนี้ยังเหลือเวลาอีกจนกว่าจะถึงวันที่ 23 มี.ค. 2559 ก่อนที่จะปิดการรับการแสดงความจำนงของผู้ประกันตนตามมาตรา 40 ที่ต้องการโอนย้ายสิทธิจากประกันสังคม แต่หากพ้นกำหนดในวันที่ 23 มี.ค. 2559 แล้ว ผู้ประกันตนต้องไปสมัครเป็นสมาชิก กอช.ด้วยตนเอง ซึ่งจะมีกำหนดสิ้นสุดอีกครั้งในวันที่ 25 ก.ย.2559